
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind înfiinţarea fondului naţional de întrajutorare rurală în caz de calamităţi naturale , cu care comisia noastră a fost sesizată în fond cu adresa Biroului Permanent nr. Pl-x 263 din 10 aprilie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative privind înfiinţarea fondului
 naţional  de întrajutorare rurală în caz de calamităţi naturale
Cu adresa nr. Pl-x 263 din 10 aprilie 2006, Biroul Permanent conform art. 95  din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă privind înfiinţarea fondului naţional de întrajutorare rurală în caz de calamităţi naturale.
La întocmirea raportului s-au avut în vedere avizele Consiliului Legislativ,  Comisiei pentru administraţie publică, amenajarea teritoriului şi echilibru ecologic, Comisiei pentru agricultură, silvicultură, industrie alimentară şi servicii specifice, Comisiei juridice, de disciplină şi imunităţi precum şi punctul de vedere al Guvernului.
Prezentul proiect de Lege are ca obiect de reglementare crearea unui fond de întrajutorare rurală în caz de calamităţi naturale şi boli, fond care să acopere în mare măsură pagubele provocate de fenomenele naturale distructive.
România se confruntă cu grave calamităţi provocate de fenomenele naturale de intensitate maximă care au avut consecinţe dezastruoase asupra zonelor rurale, distrugând mari suprafeţe agricole, recolte, plantaţii, case.

Iniţiatorul susţine că „datorită ineficienţei sistemului de asigurări, oamenii rămân la mila statului, care, din păcate, nu-i poate despăgubi”deoarece „bugetul de stat nu poate suporta uriaşele pagube care se produc urmare acestor fenomene”.
Totodată, iniţiatorul susţine că, sumele necheltuite se reportează deoarece fondul având un caracter cu totul special nu poate fi folosit decât pentru scopurile prevăzute de lege. Această afirmaţie contravine prevederilor art.61 alin.3 din Legea nr.500/2002 privind finanţele publice, cu modificările ulterioare, potrivit cărora creditele bugetare neutilizate până la încheierea anului sunt anulate de drept.
Înfiinţarea Fondului naţional de întrajutorare rurală în caz de calamităţi naturale ca un fond având caracter cu totul special nu se încadrează în prevederile art.10 din Legea nr.500/2002, cu modificările ulterioare. Conform legii, începând cu 1 ianuarie 2003, toate veniturile reţinute şi utilizate în sistem extrabugetar, sub diverse forme şi denumiri, au fost introduse în bugetul de stat urmând regulile şi principiile acestui buget, în scopul utilizării eficiente şi monitorizării fondurilor publice.
Calamităţile naturale, respectiv fenomenele naturale şi bolile naturale care generează calamităţi naturale, sunt definite de Legea nr.381/2002 privind acordarea despăgubirilor în caz de calamităţi naturale în agricultură, cu modificările ulterioare, iar prin aplicarea prevederilor acestei legi, prin bugetul de stat, se alocă Ministerului Agriculturii, Pădurilor şi Dezvoltării Rurale, sume destinate despăgubirii producătorilor agricoli.

Decizia de înfiinţare a unei noi structuri, respectiv a Agenţiei Naţionale de Administrare a Fondului Naţional de Întrajutorare Rurală în Caz de Calamităţi Naturale, nu se justifică, mai ales că, în conformitate cu alin.4 al art.8 din iniţiativa legislativă, se propune înfiinţarea unei comisii de constatare şi evaluare a pagubelor în fiecare judeţ.
În vederea înlăturării efectelor unor calamităţi naturale, în temeiul alin.4 şi 5 ale art.30 din Legea nr.500/2002, în bugetul de stat este prevăzut Fondul de intervenţie la dispoziţia Guvernului, care se repartizează unor ordonatori principali de credite ai bugetului statului şi ai bugetelor locale, în baza unor hotărâri de Guvern, pentru finanţarea unor acţiuni urgente în vederea înlăturării efectelor unor calamităţi naturale şi sprijinirea persoanelor fizice sinistrate.

Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din data de 5 aprilie 2006, în calitate de primă Cameră sesizată.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.

In urma dezbaterii propunerii legislative privind înfiinţarea fondului naţional de întrajutorare rurală în caz de calamităţi naturale în şedinţa din data de 9 mai 2006, comisia propune supunerea spre dezbaterea şi adoptarea Plenului Camerei Deputaţilor a propunerii legislative în forma prezentată de Senat, de respingere.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


          Expert parlamentar:
Popescu Luminiţa       

